Lilja Alfreðsdóttir , mennta - og menningarmálaráðherra , hefur lagt talsverða áherslu á fjölmiðlafrumvarpið . Mikilvægt er að gera breytingar á fjölmiðlafrumvarpi Lilju Alfreðsdóttur til að styðja við innkomu og viðgang smærri fjölmiðla á markaðinn með það að marki að tryggja fjölræði , fjölbreytni og virkari samkeppni . Þetta kemur fram í umsögn Samkeppniseftirlitsins ( SKE ) við frumvarpið . Frumvarpið hefur verið talsvert til umræðu undanfarið ár og breytingar verið gerðar á því til að reyna að koma því í gegnum þingið . Hefur það mætt talsverðri andstöðu meðal annars hjá Sjálfstæðisflokknum . Þá hafa héraðsmiðlar og sérhæfðir miðlar haft talsvert út á það að setja enda munu þeir ekkert fá í sinn hlut . Hefur Hafliði Breiðfjörð , framkvæmdastjóri og stærsti eigandi Fótbolta.net , meðal annars bent á að hans miðill muni ekkert fá meðan samkeppnisaðilar fái styrk frá ríkinu . Frumvarpið felur í sér að fjölmiðlar munu geta fengið endurgreiddan hluta rekstrarkostnaðar , til að mynda beinan launakostnað ritstjórnar , ár hvert . Hlutfall endurgreiðslu verður að hámarki vera 18% af kostnaði sem til fellur við að afla frétta en þó að hámarki 50 milljónir ár hvert . Er það skilyrði að efni skuli vera fjölbreytt og ætlað almenningi hér á landi . Ef um prentmiðil er að ræða skal hann koma út minnst 48 sinnum á ári en slíkt útilokar meðal annars Bændablaðið frá styrkjum sem og flesta héraðsmiðla . Í umsögn SKE er vikið að því að ein af forsendum virkrar samkeppni sé að jafnræði ríki milli keppinauta . Þurfi þeir meðal annars að njóta jafnræðis í skilningi laga og í samskiptum við stjórnvöld . Telur eftirlitið að frumvarpið muni skekkja samkeppnisstöðuna hjá fjölmiðlum sem fjalla um sérhæfða eða afmarkaða þætti samfélagsins . Þar séu oft á ferð minni fjölmiðlar . Í greinargerð með frumvarpinu er tekið fram að kostnaður við íþróttir og upptökur eða beinar lýsingar af íþróttaviðburðum fáist ekki endurgreiddur . „ Að mati Samkeppniseftirlitsins er hætta á því að lögin muni leiða til röskunar á samkeppnisstöðu fjölmiðla sem af einhverjum ástæðum uppfylla ekki strangar kröfur [ laganna ] . Þessi staða leiðir jafnframt til aðgangshindrana að markaðnum þar sem nýir fjölmiðlar sem hefja rekstur þurfa að hafa fjölbreytt efnisframboð strax frá upphafi rekstrar til að njóta endurgreiðslu , “ segir í umsögn SKE . Leggur eftirlitið til að slakað verði á kröfunum í frumvarpinu og að útgáfudögum prentmiðla verði fækkað . Þá bendir SKE á að í frumvarpinu felist misræmi hvað varðar tungumál . Á einum stað í því er sagt að efnistök fjölmiðla skuli að meginstefnu vera á íslensku en ekki sé loku fyrir það skotið að efni ætlað almenningi hér á landi , með annað móðurmál en íslensku , geti fallið þarna undir . Á öðrum stað stendur hins vegar að skilyrði sé að efni fjölmiðils skuli vera á íslensku . Breytingin gagnist stærstu miðlunum Einnig er gerð athugasemd við þetta atriði í umsögn Fjölmiðlanefndar . Í umsögn nefndarinnar er einnig deilt á að í úthlutunarnefndinni , sem tekur ákvörðun um það hverjir fá styrki og hverjir ekki , sé ekki gerð nein krafa um það nefndarmenn hafi einhverja reynslu eða þekkingu af störfum fjölmiðla . Einnig er bent á að ljóst sé að nefndirnar tvær , Fjölmiðlanefndin og úthlutunarnefndin , þurfa að hafa nokkuð samstarf sín á milli en ekkert er kveðið á um hvernig þeim samskiptum skuli háttað , til að mynda með tilliti til meðferðar trúnaðarupplýsinga . Þá telur Fjölmiðlanefnd að skerpa þurfi á því hvaða reglur skuli gilda þegar hluti starfsemi er styrkhæfur en annar ekki . Á það til að mynda við þegar miðill miðlar efni daglega á vef sínum en prentútgáfa kemur sjaldnar en 48 sinnum út á ári . „ Fjölmiðlanefnd er kunnugt um að forsvarsmenn fjölmiðils sem að meginhluta nýtir gervigreind við miðlun frétta hafi óskað eftir styrk hjá dönsku úthlutunarnefndinni . Fjölmiðlanefnd telur mikilvægt að hugað verði að tækniframförum við gerð frumvarpsins og að tekin sé afstaða til slíkrar tækni , “ segir í umsögninni . Frá því að frumvarpið var fyrst kynnt almenningi var gert ráð fyrir því að fjölmiðlar gætu fengið fjórðung kostnaðar við fréttaöflun endurgreiddan . Hámarksfjárhæð endurgreiðslu hefur hins vegar ekki breyst . „ Þrátt fyrir lækkun hlutfalls endurgreiðslu munu að öllum líkindum þau einkareknu fjölmiðlafyrirtæki sem eru stærst , Árvakur , Sýn og Torg , eftir sem áður fá hámarksendurgreiðslu , 50 millj. kr . Viðbúið er að breytingin muni bitna mest á smærri fjölmiðlum þar sem rekstrarkostnaður þeirra er ekki nógu hár til að ná upp í hámarksendurgreiðsluna . Lægra hlutfall endurgreiðslu þýðir því einfaldlega að þeir fá lægri fjárhæð endurgreidda þrátt fyrir óbreytta hámarksendurgreiðslu , “ segir Fjölmiðlanefnd . Breytingin mun því hafa talsverð áhrif á smærri miðla en engin á þá stærri . Umsögn Samkeppniseftirlitsins má lesa með því að smella hér og umsögn Fjölmiðlanefndar má finna hér .